b'\n_START_ARTICLE_\nStanko Pirnat\n_START_SECTION_\n\xc5\xbdivljenje in delo\n_START_PARAGRAPH_\nStanko Pirnat se je rodil v \xc5\xa0torah tovarni\xc5\xa1kemu uradniku A. Pirnatu. Prvi pouk je prejel v doma\xc4\x8dem kraju in v Celju, kjer je obiskoval 3 razrede gimnazije, ostale pa v Ljubljani kjer je leta 1879 maturiral. Po odslu\xc5\xbeenem enoletnem voja\xc5\xa1kem roku je na Dunaju \xc5\xa1tudiral pravo, bil od 1883 notarski kandidat v Ormo\xc5\xbeu, na Ptuju, Ljubljani, Kranju in Bre\xc5\xbeicah. Leta 1888 je odprl notarsko pisarno v Sti\xc4\x8dni, 1895 pa postal notar v Mokronogu, kjer je umrl za \xc4\x8drevesnimi \xc4\x8diri._NEWLINE_Pirnat je \xc5\xbee kot gimnazijec pod Foersterjevim vodstvom pel na ljubljanskem stolnem koru, na Dunaju je vodil slovenski pevski zbor, na Ptuju z dr. Grossom ustanovil Slovensko pevsko dru\xc5\xa1tvo in mu bil zborovodja ter vodil petje tudi v ptujski v \xc4\x8ditalnici. Skladati je pri\xc4\x8del 1893 na pobudo M. Hubada, pri katerem se je u\xc4\x8dil glasbene teorije. Glasbena matica v Ljubljani je izdala nekatere Pirnatove\xc2\xa0\xc2\xbbsolidne, u\xc4\x8dinkovite, v slovenskem duhu zlo\xc5\xbeene skladbe\xc2\xab: Pomlad in jesen (za mo\xc5\xa1ki kvartet),; \xc5\xbdalost, (za 8-glasni me\xc5\xa1ani zbor, 1896); Vzpomladna pesem (me\xc5\xa1. zbor, 1896); Na\xc5\xa1a zvezda (me\xc5\xa1. zbor); Bog je moj \xc5\xa1\xc4\x8dit (me\xc5\xa1. zbor, 1898)._NEWLINE_Lavoslav Schwentner je v Ljubljani zalo\xc5\xbeil za koncert prirejene Slovenske narodne pesmi (12 pesmi, 1898). V rokopisu pa so ostale naslednje skladbe: Dekletovo slovo (dramski prizor iz 1893); skladbi za me\xc5\xa1ana zbora Pri zibeli in Primula; Zbirka pesmi za slovensko mladino (prvotno Zbirka otro\xc5\xa1kih pesmi; za to zbirko je nameraval zlo\xc5\xbeiti 30 pesmi, dovr\xc5\xa1il jih je le 15, ve\xc4\x8dinoma za en glas in klavir).'